Diari Oficial de la Generalitat Valenciana


Sumari del DOGV 1669, del 22-11-1991 (1991/823301)

DECRET 211/1991, d'11 de novembre, del Consell de la Generalitat Valenciana, pel qual s'estableixen i es regulen els òrgans de gestió del Museu de Belles Arts Sant Pius V, de València.
----------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1991/11/11/211/dof/vci/html**

### Dades del document

Número de DOGV
:   1669

Data del DOGV
:   22-11-1991

Secció del DOGV
:   DISPOSICIONS GENERALS

Número del document
:   1991/823301


Data del document
:   11-11-1991

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

Decret 211/1991, d'11 de novembre, del Consell de la Generalitat Valenciana, pel qual s'estableixen i es regulen els òrgans de gestió del Museu de Belles Arts Sant Pius V de València.  
D'acord amb el que s'estableix en els articles 31.4 i 36.1 de l?Estatut d?autonomia de la Comunitat Valenciana, aprovat per la Llei Orgànica 5/1982, d?1 de juliol, la cultura és competència exclusiva de la Generalitat Valenciana. En aplicació del Reial Decret 3066/1983, de 13 d'octubre, es transferiren a la Generalitat Valenciana les funcions i els serveis que donaven contingut a aquestes competències, les quals foren atribuïdes a la Conselleria de Cultura, Educació i Ciència pel Decret 171/1983, de 29 de desembre, del President de la Generalitat Valenciana.  
Entre aquestes competències hi havia les referides a la gestió de museus.  
El Museu de Belles Arts Sant Pius V de València, de titularitat estatal, és la primera pinacoteca de la Comunitat Valenciana, tant per l?entitat dels seus fons com per la riquesa i varietat de les col·leccions que custodia. La seua gestió fou transferida pel Ministeri de Cultura a la Generalitat Valenciana mitjançant un conveni signat el 24 de setembre de 1984, publicat en el Butlletí Oficial de l?Estat, de 19 de gener de 1985, en compliment del que s'assenyalava en l'apartat B).1.e) de l'annex I del Reial Decret 3066/1983, de 13 d'octubre.  
Atés que s'estima convenient la definició de les competències del Museu de Belles Arts Sant Pius V amb vista a la gestió i a l'organització, i també per a la creació del Patronat del Museu de Belles Arts Sant Pius V, amb la finalitat de facilitar el compliment de les funcions que té atorgades; fent ús de les atribucions conferides per la Llei, a proposta del Conseller de Cultura, Educació i Ciència i amb la deliberació prèvia del Govern valencià, en la reunió del dia 11 de novembre de 1991,  
DECRETE:  
Article primer  
Crear el Patronat del Museu de Belles Arts Sant Pius V de València, com a òrgan adscrit a la Conselleria de Cultura Educació i Ciència, la qual realitzarà sobre aquest, junt amb el director del museu, les funcions de gestió que corresponen a la Generalitat Valenciana.  
Article segon  
El Patronat i el Director del museu tindran l'assessorament museològic d'un consell científic constituït per persones de reconegut prestigi en el camp de la investigació museística, de la història de l'art o de les belles arts, els quals seran designats pel Conseller de Cultura, Educació i Ciència de la Generalitat Valenciana.  
Article tercer  
Finalitats i funcions del Museu de Belles Arts Sant Pius V:  
Correspon al Museu de Belles Arts Sant Pius V de València, a més de les funcions que li atribueix el reglament dels museus de titularitat estatal (Reial Decret 620/1987, de 10 d'abril), la consecució de les finalitats següents:  
a) Garantir-ne la protecció i la conservació, i promoure l?enriquiment i les millores del béns mobles de valor històric que integren el patrimoni o que hi són dipositats, especialment els vinculats a la Comunitat Autònoma Valenciana.  
b) Exhibir ordenadament les col·leccions en condicions adequades per a la contemplació i l?estudi'  
c) Fomentar-hi l'accés dels visitants espanyols i estrangers i facilitar-ne l?estudi als investigadors sense perjudici de les restriccions que, per causa de la conservació dels béns custodiats, s'hi puguen establir.  
d) Impulsar el coneixement, la difusió i la comunicació de les obres i la identitat cultural del patrimoni històric del museu.  
e) Prestar els serveis d'assessorament, d'informació, d'estudi o de dictàmens de caràcter científic o tècnic que li demanen els òrgans competents de l'Administració de l?Estat i de la Generalitat Valenciana, o que es deriven dels convenis o contractes atorgats amb entitats públiques o privades o amb persones físiques, en les condicions i requisits que reglamentàriament es determinen.  
f) Contribuir a la formació i al perfeccionament del personal especialitzat en museologia i museografia per tal d'atendre les necessitats i els serveis del museu.  
g) Desenvolupar programes d'investigació i establir relacions de cooperació i de col·laboració amb d'altres museus, universitats, centres d'investigació o institucions culturals nacionals o estrangeres per tal d'afavorir l?intercanvi d'experiències i de coneixements, organitzar exposicions temporals i desplegar accions conjuntes que puguen contribuir a realitzar de la manera més escaient les finalitats respectives.  
Article quart  
òrgans rectors i assessors  
Els òrgans rectors del Museu de Belles Arts Sant Pius V són els següents:  
- El Patronat.  
- El director del museu.  
Article cinquè  
El Patronat  
1. El Patronat exercirà les funcions rectores de gestió i d'assessorament sobre el Museu de Belles Arts Sant Pius V, especialment en allò que fa referència a la conservació, l'acreixement i la difusió dels fons propis i d'altres semblants que potencien la seua acció cultural en la societat.  
2. El Patronat, constituït sota la presidència d'honor del President de la Generalitat Valenciana i del Ministre de Cultura, està integrat pels membres següents:  
- President: el Conseller de Cultura, Educació i Ciència.  
- Vice-presidents: el Director General de Patrimoni Cultural de la Conselleria de Cultura, Educació i Ciència i el President de la Reial Acadèmia de Sant Carles de València. El Director General de Belles Arts i Arxius del Ministeri de Cultura tindrà dret a formar part del Patronat com a vice-president.  
- Vocals nats:  
a) Un representant de la Reial Acadèmia de Belles Arts de Sant Carles, designat per aquesta institució entre els seus membres.  
b) Un representant de la Diputació Provincial de València, designat pel seu president.  
c) El Director General de Belles Arts i Arxius tindrà dret a designar un vocal en representació del Ministeri de Cultura.  
d) El Director del Museu de Belles Arts Sant Pius V.  
- Vocals per designació: el Conseller de Cultura, Educació i Ciència designarà fins a onze vocals més entre les persones vinculades a la cultura i a les belles arts o que s'hagen distingit per la seua col·laboració amb el museu.  
D'entre tots aquests membres, dos seran nomenats a proposta de la Reial Acadèmia de Belles Arts de Sant Carles, i el Ministeri de Cultura tindrà dret a proposar-ne uns altres dos en representació del seu departament.  
Actuarà com a Secretari del Patronat, amb veu però sense vot, un conservador del museu designat a proposta del director.  
A les sessions del Patronat podran incorporar-se, amb veu però sense vot, els directors honoraris del museu.  
Els vocals de lliure designació exerciran les funcions per un període de tres anys, comptadors des de la data del seu nomenament, i podran ser nomenats per uns altres períodes d'igual durada.  
3. Correspon al President del Patronat:  
a) Aprovar, a proposta del Director, els plans generals d'actuació del museu.  
b) Convocar el Patronat i presidir les sessions a les quals estime oportú assistir.  
El President podrà delegar les seues funcions en el Director General de Patrimoni Cultural de la Generalitat Valenciana.  
4. El Patronat actuarà en ple i en comissió permanent.  
Integren el ple, a més del president i els vice-presidents, tots els vocals nats i designats.  
La comissió permanent està composta pel President, els vice-presidents, el Director del museu i tres vocals designats pel ple.  
5. Correspon al ple del Patronat:  
a) Definir les directrius generals d'actuació del museu i promoure el compliment de les funcions que li han estat assignades.  
b) Elaborar el pla general d'actuació anual del museu i la memòria de les activitats, i proposar-ne al President l'aprovació.  
c) Aprovar l?avantprojecte del pressupost del museu i les sol·licituds de concessió de les oportunes modificacions pressupostàries.  
d) Elaborar i elevar a la Conselleria de Cultura, Educació i Ciència els projectes de disposicions sobre el règim de funcionament del museu, o fer informes sobres les que es proposen dictar els òrgans competents de l'Administració de l?Estat o de la Comunitat Autònoma Valenciana, d'acord amb les seues peticions.  
e) Fomentar i impulsar la participació de la societat en l?enriquiment de les col·leccions del museu i en el seu sosteniment.  
f) Proposar al Ministeri de Cultura o a la Conselleria de Cultura, Educació i Ciència, segons pertoque, l'acceptació de subvencions, aportacions, donacions, herències o llegats a favor del museu.  
g) Autoritzar les adquisicions d'obres d'art pel museu o, si s'escau, elevar al Ministeri de Cultura o a la Conselleria de Cultura, Educació i Ciència les propostes d'adquisició i també les propostes d'acceptació dels dipòsits al museu.  
h) Sol·licitar a l?òrgan competent la subscripció de contractes de dipòsit d'obres d'art que pertanyen a les col·leccions del museu.  
i) Acordar, si s'escau, les modificacions en l'agrupació de les col·leccions del museu, amb l'informe previ del Director.  
j) Autoritzar els tractaments de caràcter extraordinari o d'especial importància per a la conservació o restauració de les obres d'art del museu, després que s'acomplesca allò que es disposa en l'article 14.2 del reglament de museus de titularitat estatal.  
k) Sol·licitar l'adscripció de béns immobles per al museu i aprovar, amb l'autorització prèvia del Ministeri de Cultura i de la Conselleria de Cultura, Educació i Ciència, els projectes d'obres o actuacions sobre aquells béns.  
l) Autoritzar el museu per a l?organització d'exposicions temporals i designar les comissions o comissaris responsables de la realització i instal·lació.  
m) Fer informes i proposar la venda de publicacions i qualsevol altra classe d'objectes en les instal·lacions del museu.  
n) Informar a la Conselleria de Cultura, Educació i Ciència, d'acord amb la seua petició i de conformitat amb el Ministeri de Cultura, el nomenament del Director del museu.  
o) Informar sobre el procediment i sobre la convocatòria per a la provisió de llocs de treball del museu adscrits a funcionaris públics, i també sobre els processos selectius per a l'accés de places vacants del personal laboral de nou ingrés, d'acord amb la legislació vigent.  
p) Elevar a la Conselleria de Cultura, Educació i Ciència, per mitjà d'un acord de la majoria de dos terços dels membres del ple, la proposta de nomenament de directors honoraris del museu, en reconeixement dels serveis excepcionals prestats a la direcció del museu.  
q) Elevar a la Conselleria de Cultura, Educació i Ciència la proposta de designació de benefactors del museu a les persones que es distingesquen pels rellevants serveis al museu.  
r) Designar individualment membres del ple per a la realització de missions o comeses especials.  
s) Requerir, per mitjà del Director, la remissió de les dades, antecedents, informes i estudis que considere útils per a l'acompliment de les seues funcions.  
6. Correspon a la comissió permanent:  
a) Estudiar, elaborar i fer informes sobre les propostes que s'hagen de sotmetre a l'aprovació del ple del Patronat.  
b) Tenir cura de l'acompliment, desplegament i execució dels acords que adopte el Patronat.  
c) Acordar l'eixida, qualsevol que siga la destinació, d'obres artístiques fora de les instal·lacions del museu o dels locals determinats en els respectius contractes de dipòsit, i sol·licitar la preceptiva autorització de l?òrgan corresponent, amb l'informe previ del Director del museu.  
d) Assumir qualssevol altres funcions que li encomane el ple del Patronat.  
e) Retre compte al ple del Patronat dels acords adoptats, en cada cas, en l'exercici de les facultats anteriors.  
7. Correspon al Secretari del Patronat:  
a) Redactar les actes de les sessions del ple del Patronat i de la comissió permanent.  
b) Expedir les certificacions dels acords de les sessions del ple del Patronat i de la comissió permanent.  
c) Preparar, sota la direcció del President, l'ordre del dia de la convocatòria de les sessions tant del ple com de la comissió permanent.  
Article sisé  
Règim de funcionament del Patronat  
1. Les sessions del ple i de la comissió permanent són ordinàries i extraordinàries:  
Les sessions ordinàries del ple es realitzaran almenys cada tres mesos i les de la comissió permanent una cada mes.  
Les sessions extraordinàries es realitzaran, amb la convocatòria prèvia del President del Patronat, per iniciativa pròpia o per sol·licitud motivada d'un terç dels vocals o del director del museu.  
2. El ple del Patronat podrà constituir al seu si comissions per a assumptes determinats i designar els presidents i vocals que les formen.  
El Patronat i les seues comissions podran acordar l'assistència a determinades sessions de directius i experts del museu o persones alienes, la presència dels quals s'estime d'interés segons els assumptes que s'hi tractaran.  
3. En allò que no es preveu en aquest decret sobre el funcionament dels òrgans citats, s'aplicarà amb caràcter supletori el que preveu la Llei de Procediment Administratiu per al funcionament dels òrgans col·legiats.  
Article seté  
El director del museu  
1. El director del museu és nomenat i separat del càrrec per la Conselleria de Cultura, Educació i Ciència d?acord amb el Ministeri de Cultura, amb l?informe previ del ple del Patronat.  
2. Corresponen al Director del museu, a més de les funcions genèriques reconegudes en l'article 16 del Reial Decret 620/1987, de 10 d'abril, sobre museus de titularitat estatal, les següents:  
a) Dirigir el museu i el seu personal.  
b) Coordinar, impulsar i inspeccionar els serveis del museu.  
c) Representar de manera ordinària el museu.  
d) Proposar al Patronat els plans generals d'actuació del museu i l?execució dels acords.  
e) Proposar al Patronat la memòria anual d'activitats del museu.  
f) Elaborar l'avantprojecte de pressupost del museu.  
g) Gestionar en nom del museu els contractes i la disposició de despeses i l'ordenació de pagaments del museu.  
h) Adoptar les mesures necessàries per tal que la protecció del patrimoni artístic del museu quede garantida i aprovar, amb l'autorització prèvia del Patronat, si s'escau, els tractaments per a la conservació i restauració d'obres d'art.  
i) Informar al Patronat, amb l'acompliment previ, si s'escau, sobre allò que es disposa en l'article 7.2 del reglament de museus de titularitat estatal, sobre les modificacions en l'agrupació i l'ordenació de les col·leccions; proposar adquisicions d'obres d'art i disposar les que han de ser exhibides amb caràcter permanent.  
j) Proposar al Patronat la celebració d'exposicions temporals al museu, i també la designació de les comissions o comissaris que, sota la seua supervisió, en gestionen la realització i instal·lació, i disposen les obres que s'hagen d'exhibir.  
k) Facilitar a la Conselleria de Cultura, Educació i Ciència, o al Ministeri de Cultura totes les dades que li demanen sobre el registre dels béns mobles de caràcter històric del museu.  
l) Impulsar i cloure els acords de cooperació i de col·laboració amb altres museus i institucions similars, i organitzar activitats culturals i científiques, nacionals i internacionals, després d'haver informat i oït el Patronat.  
m) Gestionar els programes de desenvolupament i perfeccionament professional que haja aprovat, dissenyat o recomanat el Patronat.  
n) Realitzar totes les altres funcions que li encarregue el Patronat per a la gestió del museu, dins del marc de les seues competències.  
Article vuité  
1. Depenen del Director del museu les unitats i seccions d'investigació, conservació i restauració creades o que s'hi creen, i també la gerència del museu.  
2. Correspon a les unitats d'investigació, de conservació i de restauració la gestió científica de les activitats de documentació, de conservació, de consolidació i les millores del patrimoni artístic i bibliogràfic del museu, i també el desplegament i l?execució dels corresponents programes d'investigació.  
3. Correspon a la gerència:  
a) Impulsar i coordinar la gestió econòmico-administrativa del museu.  
b) Proposar objectius i actuacions per tal de millorar els resultats de la gestió econòmica i potenciar els recursos assignats al museu.  
c) Gestionar i controlar l?execució dels contractes d'obres i serveis de manteniment de les instal·lacions del museu.  
d) Exercir les funcions d'administració del personal i, també les relacions laborals i de negociació col·lectiva d'acord, en tot cas, amb la legislació vigent.  
e) Exercir el control administratiu dels béns i valors constitutius del patrimoni del museu i promoure les anotacions al registre dels actes jurídics i dels contractes.  
f) Retre compte de la memòria pressupostària als organismes competents.  
g) Assistir i assessorar el Director del museu en assumptes econòmics i financers.  
h) Qualssevol altres funcions que li encomane per delegació el director del museu.  
DISPOSICIONS ADDICIONALS  
Primera  
El Patronat queda habilitat per a desplegar la gestió executiva de conservació i de protecció del conjunt patrimonial del Museu de Belles Arts Sant Pius V constituït pels immobles que ocupe, les obres artístiques i arqueològiques de titularitat estatal dipositades allí; les adquirides per la Generalitat Valenciana, les que pertanyen a les col·leccions de la Reial Acadèmia de Belles Arts de Sant Carles i les dipositades per altres institucions o per particulars.  
Segona  
1. El Museu de Belles Arts Sant Pius V procedirà, en el termini màxim d'un any, des de l?entrada en vigor del present decret, a actualitzar el registre dels béns mobles de valor històric que integren el seu patrimoni o d'aquells la custòdia i conservació dels quals li han estat confiats.  
2. En aquest registre s'anotaran les següents circumstàncies:  
a) Identificació i localització de les obres.   
b) Estat de conservació.   
c) Tractaments efectuats per a la consolidació i la restauració.   
d) Actes jurídics i contractes relatius a aquestes.  
DISPOSICIONS FINALS  
Primera  
Es faculta el Conseller de Cultura, Educació i Ciència perquè adopte les disposicions que calga per al desplegament i l?execució d'aquest decret.  
Segona  
Aquest decret entra en vigor l?endemà de la publicació en el Diari Oficial de la Generalitat Valenciana.  
València, 11 de novembre de 1991.  
El President de la Generalitat Valenciana,   
JOAN LERMA I BLASCO  
El Conseller de Cultura, Educació i Ciència,   
ANDREU LOPEZ I BLASCO


Còpia Permalink ELI